b'\n_START_ARTICLE_\nPotopis\n_START_PARAGRAPH_\nPotopis je popis potovanja pisca, ki je z osebnimi do\xc5\xbeivetji in deloma poeti\xc4\x8dnim prikazovanjem \xc5\xbee od nekdaj priljubljen kot nenavadno poro\xc4\x8dilo o daljnih de\xc5\xbeelah in ljudstvih._NEWLINE_Potopis opisuje pokrajine in njihove prebivalce, podaja kulturno sliko kraja ter ka\xc5\xbee tamkaj\xc5\xa1ne ljudske obi\xc4\x8daje in dogodke tako, da vzbuja v bralcu ob\xc4\x8dutek, kakor da sam potuje po opisanih de\xc5\xbeelah. Dober potopis ni samo pou\xc4\x8den, ampak vselej tudi zabaven in zanimiv. Taka oblika pisanja se je ve\xc4\x8dkrat priljubila umetnikom in tako so nastali leposlovni potopisi ali potopisni romani._NEWLINE_Potopisna knji\xc5\xbeevnost je \xc5\xbee od antike naprej razcepljena na pesni\xc5\xa1ko svobodno, fantasti\xc4\x8dno potopisno knji\xc5\xbeevnost (Homer, Odiseja). Iz starej\xc5\xa1ega svetovnega slovstva je zelo znano delo Milione Bene\xc4\x8dana Marca Pola, ki je petindvajset let bival v Aziji in njegova dela so v srednjem veku znatno raz\xc5\xa1irila znanje o Daljnem vzhodu. V novej\xc5\xa1em \xc4\x8dasu sta znamenita potopisna dela pisala norve\xc5\xa1ki polarni raziskovalec Fridtjof Nansen in \xc5\xa1vedski raziskovalec Azije Sven Hedin._NEWLINE_Med starej\xc5\xa1imi slovenskimi potopisci predna\xc4\x8dijo: Levstik (Popotovanje od Litije do \xc4\x8cate\xc5\xbea), Erjavec (Pot iz Ljubljane v \xc5\xa0i\xc5\xa1ko, Kako se je slinarju z Golovca po svetu godilo), Mencinger (Moja hoja na Triglav). Med potopisci sedanjega \xc4\x8dasa pa predna\xc4\x8dijo A. M. Karlin, Tomo Kri\xc5\xbenar in Zvone \xc5\xa0eruga.'